Ástina sína að finna

Þar er straumurinn mestur  
og áin svo stór  
og hún stendur í vatninu   
stúlkan sem fór  
ástina sína að finna.

Þó þau hrópuðu á hana  
og kölluðu í kór  
þau fengu engu breytt  
því stúlkan hún sór  
ástina sína að finna.

Svo hreif hana straumurinn  
sterkur og stór  
hreif hana með sér  
hana sem fór  
ástina sína að finna.

Þeir fundu’ hana neðar  
svo létta á brún  
og brosandi í framan   
því búin var hún  
ástina sína að finna.

Og þú sérð þau á himnum  
sem stjörnurnar tvær  
þær lýsa upp nóttina   
því nú eru þær  
búnar ástina sína að finna.

Ellert Sigþór Breiðfjörð Sigurðarson bóðursonur minn og tónlistarsnillingur samdi ákaflega fallegt lag við þennan texta minn og flutti ásamt Maríu Konráðsdóttur systurdóttur minni í fertugsafmæli mínu í desember 2003. Fyrir það er ég þeim ævarandi þakklát og er ofboðslega stolt af því að eiga svona hæfileikaríka ættingja! Með því að smella á tengilinn hér fyrir neðan áttu þess kost að hlusta á þetta fallega lag, njóttu vel!